দিল্লিতে হারলেন কেজরিওয়াল সহ এই ৫ ‘হেভিওয়েট’ AAP প্রার্থী

নয়াদিল্লি: দিল্লির বিধানসভা নির্বাচনে (Delhi Election 2025) ব্যাপক জয়ের পথে ভারতীয় জনতা পার্টি (BJP)। ইতিমধ্যে ৪৮ আসনে ‘লিড’ নিয়েছেন বিজেপি প্রার্থীরা। অন্যদিকে, আম আদমি পার্টির (AAP) প্রার্থীদের জন্য এই নির্বাচন এক দুর্ভাগ্যজনক অধ্যায় হয়ে থাকল। অরবিন্দ কেজরিওয়াল, মণীশ সিসোদিয়াসহ পাঁচজন শীর্ষ নেতা এই ভোটে হেরে গিয়েছেন। চলুন তাঁদের কথা এবার জেনে নেওয়া যাক।

(১) অরবিন্দ কেজরিওয়াল: ২০১৩ সালে দুর্নীতিবিরোধী আন্দোলনের পর রাজনীতিতে পা রাখেন অরবিন্দ কেজরিওয়াল (Arvind Kejriwal)। পরিবর্তনের বার্তা নিয়ে গঠন করেন আম আদমি পার্টি। ২০১৫ ও ২০২০ সালের দিল্লি বিধানসভা নির্বাচনে জয়ী হয়ে সরকার গড়লেও গত বছর দিল্লির বিতর্কিত ‘লিকার পলিসি’ সংক্রান্ত দুর্নীতির মামলায় তিনি গ্রেফতার হয়েছিলেন। পরে জামিনে মুক্ত হয়ে তিনি মুখ্যমন্ত্রীর পদ থেকে ইস্তফা দেন এবং ঘোষণা করেন যে, ‘জনতার আদালত’ যদি তাঁকে সমর্থন জানায়, তাহলে তিনি পুনরায় মুখ্যমন্ত্রীর দায়িত্ব গ্রহণ করবেন। কিন্তু এবারের নির্বাচনে তিনি পরাজিত হয়েছেন। বিজেপির প্রবেশ বর্মা নিউ দিল্লি আসনে তাঁকে হারিয়েছেন।

আরও পড়ুন: কোন মন্ত্রে ২৭ বছর পর দিল্লি জয়? বড় কথা বলে দিলেন মোদি

(২) মণীশ সিসোদিয়া: দিল্লির প্রাক্তন উপ-মুখ্যমন্ত্রী মণীশ সিসোদিয়া (Manish Sisodia) দীর্ঘদিন ধরে কেজরিওয়ালের ডানহাত হিসেবে পরিচিত ছিলেন। পূর্ব দিল্লির পাতপারগঞ্জ আসন থেকে টানা তিনবার বিধায়ক নির্বাচিত হওয়ার পর তিনি এবার জঙ্গপুরা আসনে প্রতিদ্বন্দ্বিতা করেন। তবে তিনি বিজেপির তরবিন্দর সিং মারওয়ার কাছে হেরে যান।

(৩) সৌরভ ভারদ্বাজ: দিল্লির ‘হেভিওয়েট’ আপ নেতাদের মধ্যে অন্যতম সৌরভ ভারদ্বাজ (Saurabh Bharadwaj) ২০১৩ সালে গ্রেটার কৈলাশ আসনে জয়ী হয়ে প্রথম বিধায়ক হন। দিল্লি সরকারের একজন গুরুত্বপূর্ণ মন্ত্রী হিসেবে তিনি স্বরাষ্ট্র, বিদ্যুৎ ও জল সরবরাহের মতো গুরুত্বপূর্ণ দায়িত্ব সামলেছেন। তবে এবারের নির্বাচনে তিনি বিজেপির শিখা রায়ের কাছে হেরে যান।

(৪) দুর্গেশ পাঠক: আম আদমি পার্টির অন্যতম কৌশলবিদ দুর্গেশ পাঠক (Durgesh Pathak) এবারের নির্বাচনে রাজেন্দ্র নগর আসনে প্রতিদ্বন্দ্বিতা করেন। ২০২২ সালের উপনির্বাচনে তিনি এই আসনে জয়ী হয়েছিলেন, তবে এবার বিজেপির উমাং বাজাজের কাছে তিনি পরাজিত হয়েছেন।

(৫) অবধ ওঝা: সামাজিক মাধ্যমে জনপ্রিয় আইএএস কোচ ও শিক্ষাবিদ থেকে রাজনীতিবিদ হওয়া অবধ ওঝা (Avadh Ojha) নির্বাচনের কিছুদিন আগে আপ-এ যোগ দেন এবং পূর্ব দিল্লির পাতপারগঞ্জ আসনে দলের প্রার্থী হন। পাতপারগঞ্জে মণীশ সিসোদিয়া টানা তিনবার নির্বাচিত হয়েছিলেন। তবে এবার তিনি অন্য আসনে প্রতিদ্বন্দ্বিতা করায় ওঝাকে প্রার্থী করা হয়। কিন্তু তিনি বিজেপির রবীন্দ্র সিং নেগির কাছে ২৮,০০০ ভোটের ব্যবধানে পরাজিত হয়েছেন।